**Godišnji izvještaj 2022. godine**

Tijekom 2022. godine održano je četiri sjednice upravnog odbora te godišnja skupština. Godišnjom skupštinom donešena je odluka o visini članarine.

Tijekom 2022. godine udruga je organizirala sljedeće manifestacije:

1. **Baranjske buše (26. veljače 2022.)** – Krajem veljače oživljena je tradicija buša u Dražu. KUD Baranjski Šokci u suradnji s Karašickom Republikom (Ogranak Draž) organizirao je tradicionalnu fašansku povorku lipi i strašni buša po selima Draž i Gajić. Buše su se održale u subotu 26.2. od 12 sati gdje se okupljaju ispred poznatog kafića &quot;Kod Džonike&quot; , a vrhunac i najatraktivniji dio je paljenje ulica u 18 sati u Gajiću kod Društvenog doma. Buše je pratio tamburaški sastav „Crne svinje“, a putem se stajalo na nekoliko stajališta gdje su ih gazde kuća častile vinom, rakijom i domaćim proizvodima.
2. **6. Biciklijada Deer & Bike (23. travanj 2022. godine)** – Unatoč nepovoljnim vremenskim prognozama i posljedičnom otkazivanju dijela prijavljenih, 6. Deer & Bike održao se u subotu 23. travnja u Dražu po idealnom proljetnom vremenu. Sunce i oblaci pratili su bicikliste cijelom rutom dužine 50 kilometara, natkrivajući podunavske šume, baranjske surduke i prtene puteve Planine, na kojoj se nalazila većina rute. Nekoliko velikih spusteva oduševili su bicikliste, dok su usponi na najviši baranjski vrh Kamenjak (243m) još jednom razbili monotoniju ravničarskog krajolika. Naravno ni košute ni jeleni nisu izostali s ovogodišnje biciklijade, no kako to obično biva njih se može vidjeti samo na čelu kolone. Posebnost ove biciklijade je što se rute odnose na poljske puteve što kroz šumu, brdo ili polje čime se razlikuje od drugih rekreativnih događanja. Biciklijadu je podržala Športska zajednica Osječko-baranjske županije te Turistička zajednica općine Draž. Deer&Bike posebno je oduševio veselu grupu planinara iz Zagreba koji su prvi puta došli u Baranju. Toliko im se svidio prvi susret s Dunavom i vožnja Banskim brdom, da su u baranjskom gatoru s tamburašima dočekali noć, ali to ništa nije čudno jer je opće poznato kako se u Carev podrum lako dolazi, a teško odlazi!
3. **3. Festival sira i vina** (14. svibnja 2022. godine) - U subotu, 14. svibnja održalo se treće izdanje festivala sira & vina u valpovačkom dvorcu Normann – Prandau. Event je startao u 18.00h i unutrašnjost starog valpovačkog dvorca bila je prilično brzo ugodno popunjena, a nakon dva sata kada je već počeo padati mrak dvorac je bio dupke pun. Sam festival pohodilo je više od dvije tisuće posjetitelja čemu svjedoči i broj izdanih festivalskih čaša koje su gosti mogli iznajmiti uz kauciju od 30,00kn, a iako je festival trajao do jedan sat iza ponoći neki izlagački štandovi su bili prazni već dosta prije ponoći – iz razloga što su izlagači prodali svo vino koje su donijeli. Dobra pouka za sljedeći dolazak u Valpovo. Unatoč tome što se isti dan održavao i Osijek craft beer fest koji se prvobitno trebao održati tjedan dana ranije, ali je zbog vremenske prognoze pomaknut na sredinu svibnja valpovački festival sira & vina pohodilo je i mnoštvo Osječana, te ljudi iz ostatka Slavonije & Baranje. Vrućinu i sparinu neobično toplog svibanjskog dana eksterijer dvorca sjajno je apsorbirao, a za pravo osvježenje tu je bilo četrdesetak različitih vinskih etiketa iz 11 odabranih vinarija koje su se mogle sparivati sa dvadesetak različitih sireva iz 6 odabranih sirana. Kada je gastronomski aspekt festivala u pitanju njegov vrhunac je bio cooking show Tomice Đukića i kušanje rižota sa šparogama i mesom od crne slavonske svinje u njegovoj interpretaciji. Osim ovog nesvakidašnjeg gastro užitka prisutni su mogli u sebe unijeti kalorijsku podlogu za wine tasting u vidu hamburgera i naravno sveprisutnih langošica bez kojih ne prolazi niti jedan event u ovom dijelu Panonije. Od 11 vinarija koje su nastupile na festivalu pet ih dolazi iz Baranje, a čak četiri iz Zmajevca – baranjske vinske prijestolnice. Vinarija Gerštmajer vinarija je sa najdužom neprekinutom obiteljskom tradicijom bavljenja vinogradarstvom i vinarstvom, a njihove vinske kreacije na valpovačkom festivalu sira & vina prezentirao je najmlađi izdanak te vinarske dinastije Ivan Gerštmajer Zelember. Odličan pinot sivi i fantastičan chardonnay vina su koja pokreću i inspiriraju, ali Vas prvo natjeraju da zastanete i oduševite se načinom kako se grožđe u interakciji sa specifičnim mikroklimatskim uvjetima domicilnog podneblja – terroirom sublimira u vrhunski nektar koji beskompromisno i bezuvjetno oplemenjuje i najsofisticiranije nepce. bajkovitog Zmajevca, točnije sa sjeverozapadnog ruba njegove katastarske općine dolazi i vinarija Kalazić, a kao što je oduševio Gerštmajerov pinot sivi, tako me opet iznova fascinirao pinot crni vinarije Kalazić čija je vina osobno prezentirao glavni enolog vinarije Samir Nađ. Iz Zmajevca je došla i vinarija Zajec koja je locirana u katoličkom surduku i čiji je gator redovno poprište najluđih baranjskih vinskih zabava. Žene su lude za njihovim rosèom, a na ovom festivalu su predstavili i svoju odličnu kupažu graševine i traminca nazvanu Graminac. Četvrta zmajevačka vinarija na festivalu je bila vinarija Kusić, a osim vinarija iz Zmajevca nastupila je i vinarija Horvat iz baranjskog Kamenca koja se nalazi na vinskoj cesti Budžak, a koja predstojeći vikend organizira po drugi put Sip & paint day – radionicu slikanja tehnikom vinorela upotpunjenu naravno sa degustacijom samih vina. Isti vikend se u još jednom podunavskom vinogorju, onom erdutskom organizira slična radionica pod nazivom „Kušaj, slikaj, uživaj!“ i to u vinariji Magistra čiji je vlasnik Hrvoje Pavić Perkov u Valpovo došao sa sjajnom kupažom muškata i graševine, odličnim vinom koje sam po prvi puta imao čast kušati. Iz Erduta su došle i vinarije Siber koja je pažnju, posebice ženske publike privlačila sa svojom rosèom. Iz vinogorja Erdut na valpovački festival sira & vina došle su i vinarije Brzica, Iuris, te Royal hill koja u svojoj ponudi ima za hrvatske prilike jedinstveni blanc de noir – bijelo vino nastalo kratkom maceracijom grožđa crne sorte pinot noir. Iz iločkog vinogorja na festival je došla vinarija Lončar i predstavila između ostaloga i svoj odličan zeleni silvanac. Da ne bi sve ostalo na podunavskim vinarima pobrinula se vinarija Podolski iz kalničkog vinogorja. Novitet ovog izdanja festivala sira & vina bila je Detox zona by T.E.A. – Tea Exploration Academy. Ideja organizatora je bila osigurati jedan kutak na kojem bi se posjetitelji mogli okrijepiti čajevima i kavama. Od bezalkoholnih napitaka mogao se kušati Orange & apple tea blend, Jelly candies iced tea, i ledena kava – Iced coffe. Budući da je ipak riječ o festivalu sira & vina osmišljene su i prezentirane i infuzije čajeva i vina pa su tako posjetitelji mogli kušati kadulju i traminac, te kamilicu i rosé, kao i cheese tea. Nakon ovog premijernog predstavljanja infuzija čajeva u vino isti koncept će biti predstavljen i sredinom lipnja na baranjskim Vinatlonskim danima. Ispijanje svih tih vina bilo je upotpunjeno sa sjajnom glazbenom pozadinom. Prve su nastupile domicilne glazbene snage GemJams (Valentina i Vjekoslav Pavlović) i DJ G-Force (Siniša Galovac), a zatim Nipplepeople i Electric corn. Za vizualne efekte je bila zadužena ekipa iz Mađarske koja u Pečuhu odrađuje festival svjetla. Valpovački festival sira i vina bio je odličan start sezone vinskih festivala na otvorenom, a već 27. svibnja, posljednji petak u mjesecu očekuje nas i osječka Večer vina i umjetnosti.
4. **2. Festival tista (4. lipnja 2022.) –** U Baranji održano je jedinstveno gastro događanje – Festival tista koji slavi gastronomiju podunavskih Hrvata. Tako su se na „rubu ruba“ Hrvatske, u mjestu Topolje koje se nalazi na tromeđi Osijeka, Pečuha i Subotice okupili majstori tista baranjske šokadije, Mohača u Mađarskoj, Tavankuta i Bačkog Monoštora u Vojvodini. Volonteri Karašicke Republike sudjelovali su u organizaciji i izvedbi same manifestacije. Lokšice, trganci, rezanci, zavezanci, čikovi, valjušci, taške, čikmaki… posjetitelji su, mnogi od njih i prvi put u životu, kušali brojne forme tradicionalne šokačke tjestenine. Dok su slatke verzije tista nestajale čim se zamijesila nova tura, slane su nadopunjavala druga tradicionalna jela poput paprikaša od guske, ovce, pijetla, perkelta od divljači i čuvenog graha u zemljanom loncu. Čuvari tradicije trgali su i mijesili tijesto pred posjetiteljima i otkrivali tajne idealnog tista, a Festival tista od zaborava je otrgnuo jela koja se ne mogu pronaći po baranjskim restoranima. Prikazani su i brojni stari zanati. Djeca su izrađivala bušala i škrebetala koje su neizostavan dio UNESCO-m zaštićenih Mohačkih buša, inače hrvatskog običaja u Mađarskoj. Bački Monoštor, selo na sedam Dunava pokazalo je kako se izrađuju klompe i ribarske mreže dok nije bilo osobe koja se nije divila fascinantnim bunjevačkim slikama od slame iz Tavankuta… Domaće snage predstavljao je nedavno zaštićeni baranjski šokački vez kroz razno razne torbice, čarapke i suvenire. Kao što sam vizual Festivala tista govori, slavile su se čudesne ljudske ruke koje od brašna, jaja i vode naprave tijesto ili od drveta bušalo i klompu ili od slame umjetničko dijelo, od lana i konoplje nošnju… Festival tista svojevrsni je spomenik baranjskim ženama koje su generacijama stvarale fascinantne nošnje koje kada vidite uživo ne možete ostati ravnodušni. U prekrasnom ambijentu stoljetnog drvoreda kestenja ispred crkve sv. Petra i Pavla koja se nasukala kao izgubljeni brod usred baranjskih polja širili su se zvuci modernih obrada tradicionalnih panonskih melodija u izvedbi Hojsak&Novosel i Akvarela. Tako jednostavan, a magičan prostor ispred crkve odveo je ljude u neka druga vremena, posebno kad su se pojavile zaprege i stotine ponosnih čuvara tradicije svih dobnih skupina. Vrhunski plesači iz Baranje i Bačke pokazivali su umijeće igranja, a najviše pljeska pobralo je čuveno bunjevačko momačko kolo. U čast 300 godina crkve sv. Petra i Pavla koju je u znak zahvale Bogu na pobjedi nad Turcima dao sazidati čuveni Eugen Savojski, održan je i Baranjski bećarac sa smotrom folklora, revijom nošnji te prvenstvo u kuhanju graha u ćupu. U subotu je održan i panel „Hrvati izvan Hrvatske – izazovi suživota“ na kojima su govorili predstavnicima Hrvata iz Srbije, Mađarske i Crne Gore, dok je vrhunac proslave bila svečana misa u narodnim nošnjama uz pratnju tamburaša.
5. **2. Rock'a'raj fest (14.-16. srpnja 2022. godine) –** ove godine trodnevni rock festival koji se održao ispred dvorca Prandau Normann u Valpovu. Udruga je bila zadužena za organizaciju drugog dana. Više tisuća zadovoljnih posjetitelja do dugo u noć uživalo je u programu trećeg, zadnjeg dana Rock’a’raj festa u ambijentu oko dvorca Prandau Normann. Ova se lokacija još jednom pokazala kao dobitna kombinacija za glazbeni program na otvorenom, ali i za tematske radionice i izložbu. Kad se o jednom programu svi uključeni, odnosno publika, organizatori, izvođači i ugostitelji izjasne kao uspješnici, onda to jest uspješnica. Valpovački je Woodstock, kako su od milja prozvali gledalište na otvorenom pod ginkom, neposredno uz dvorac, ugostio Bojana Petovarija, Gradske bitange, Partibrejkerse i Liku Kolorado. Svi su oni dali svoj maksimum i oduševili, kako organizatori procjenjuju, više od 2.500 posjetitelja tijekom večeri, a posjetitelji su veliko zanimanje pokazali i za popratne radionice i izložbu. Ukupnom dojmu dobre organizacije doprinijela je i prigodna ponuda jela i pića, tako da su organizatori, Turistička zajednica Grada Valpova, Karašicke republike i Moto klub 2 Grada uz potporu Grada Valpova visoko postavili letvicu za naredne manifestacije.
6. **Vaterpolo u žitu (19. kolovoz 2022. godine)** – U Belišću je u petak 19. kolovoza održan 10. amaterski turnir Vaterpolo u žitu, jedan od najdugoviječnijih vaterpolo turnira u Hrvatskoj. Nikad jači turnir osvojila je ekipa Djeveruše Tonija Jelavića, ekipa iz Zagreba koja je u Slavoniju došla, vjerovali ili ne, na momačku večer te sportom začinila početak oproštajne predbračne zabave, pogađate – Tonija Jelavića. U finalu su pobijedile ekipu Slavonskog Broda 2-1, dok je 3. mjesto osvojio Brod na Savi pobijedivši VK Đakovo. Valja napomenuti kako su se Brođani pretplatili na 2. i 3. mjesto jer zadnje tri godine uspješno osvajaju iste pozicije, iako se ekipa Slavonskog Broda prošetala u grupi zabivši čak 21 gol u 3 utakmice. Na turniru su nastupili još Pirane iz Koprivnice, Ječmeni borci i Pšenični poslanici iz Osijeka te domaća fuzijska ekipa Oštri Gang – Karašicka Republika. Za najboljeg igrača proglašen je naravno Toni Jelavić iz Djeveruša Tonija Jelavića, najbolji strijelac je nepoznat, a najbolji golman već tradicionalno Marko Bušić iz Oštrog Ganga, koji je primio 12 golova, ali skinuo vjerojatno i duplo više od toga. Turnir se igrao 2\*4 minute na skraćenom terenu. Prošle godine publike nije bilo zbog epidemije, ove godine zbog kiše, pa se organizatori pitaju što nas tek čeka dogodine. Organizator turnira je udruga Karašicka Republika, suorganizatori Bazena Belišće i Turistička zajednice grada Belišća.
7. **Crkveno pučko pjevanje u Baranji (3.12.2023.) -** U subotu, 3. prosinca u 17 sati održao se koncert pučkih pjevačkih skupina „Srićna noć je prispila” kao posljednje događanje u čast 300. obljetnice crkve sv. Petra i Pavla u Topolju. Tim koncertom nastavljena je tradicija smotre pučkih pjevača u Baranji koja se godinama održavala u jedinstvenoj baroknoj crkvi sv. Petra i Pavla pored Topolja, i to pod nazivom „Marijo, svibnja kraljice”. Na koncertu su se predstavile pjevačke skupine iz Baranje, Bačke i Slavonije: ŽVS Kraljice Bodroga, KUDH Bodrog Bački Monoštor, Pučke pjevačice crkve sv. Lovre, Baranjsko Petrovo Selo, Kulturno-umjetnička udruga Voćin, KUD Baranjski Šokci Draž, HKD Lisinski Našice, KUD Lipa Semeljci te KUD Seljačka sloga, Gajić. Nakon koncerta zaplesalo se šokačko kolo ispred crkve kako već doliči tradiciji. Organizatori koncerta Društvo prijatelja baranjskih starina Ižip, udruga Karašicka Republika i Turistička zajednica općine Draž napominju kako je cilj minimalno jednom godišnje održati neko kulturno događanje crkve sv. Petra i Pavla, jedne od najljepših baroknih sakralnih građevina na istoku Hrvatske koju je sagradio Eugen Savojski 1722. godine u čast pobjede nad Osmanlijama.

Zbog nezainteresiranosti lokalne zajednice nije održan jubilarno 5. Prvenstvo Panonije u piciginu Bistrigin, Grofmannova biciklijada nije organizirana zbog odlaska članova koji su do sada organizirali, a Međunarodni dan Karašice jer nije imao tko organizirati. Karašicki karanfil ove godine nije dodijeljen. Podržane su eko šetnje za čisti zrak koje je između Belišća i Valpova organizirala udruge Eko Karašica. Također organiziran je humanitarni koncert za žrtve rata u Ukrajini 21.5. u Valpovu.

**29. svibnja završen je projekt Društvenog centra Valpovo**. Nakon dvogodišnjeg djelovanja, jučer je održana završna konferencija projekta Društveni centar Valpovo. Projekt je započeo s provedbom 29. svibnja 2020. Godine, a aktivnosti je počeo provoditi od lipnja iste godine, sve do zadnjeg dana projekta 29. svibnja 2022. godine. Ukupna vrijednost projekta bila je 1.854.987,23kn, s intenzitetom potpore Europskog socijalnog fonda od 85% i državnog proračuna Republike Hrvatske 15%. Nositelj ovoga projekta bila je udruga Karašicka Republika, s čak četiri partnera na projektu – Udruga osoba s invaliditetom ”MI” Valpovo, Društvom ”Naša djeca” Grada Valpova, Udrugom mladih Revolucija te Gradom Valpovo.

Glavni cilj projekta bio je povećanje opsega aktivnosti organizacija civilnog društva kojima bi se unaprijedio život građana s područja Grada Valpova te samim time promicala njihova međusobna suradnja. Neki od pokazatelja projekta su bili povećanje iskorištenosti javnog prostora na području Grada Valpova i to kroz novoadaptirani i opremljeni prostor Društvenog centara Valpovo u zgradi starog sindikata, a sve u svrhu provođenja aktivnosti i djelovanja organizacija civilnog društva s područja Valpova. Uz sve to uspostavilo se i pet Programa u sklopu samog projekta – Program za mlade na području grada Valpova, Program o pravima i zaštiti djece Grada Valpova, Program o pravima osoba s invaliditetom iz sustava socijalne skrbi, mirovinskog i zdravstvenog sustava, Program za uspostavu Volonterskog centra Valpovo te Program za uspostavu Info centra za mlade Valpovo. Izrađen je i Program revitalizacije prostora u javnom vlasništvu kroz partnerstvo organizacija civilnog društva i lokalne zajednice. Također, kroz razne edukacije i radionice, ojačali su se stručni kapaciteti prijavitelja i projektnih partnera.

Neki od ostalih bitnih rezultata samog projekta jesu i organizirana 3 susreta osoba s invaliditetom gdje su se povezale udruge osoba s invaliditetom iz drugih gradova ali i iz druge županije (članovi i korisnici Centra za pružanje usluga u zajednici ”Ja kao ti” iz Osijeka, članovi i korisnici Inkluzivne kuće Zvono iz Belišća te članovi i korisnici Udruge osoba s intelektualnim teškoćama Golubica Vukovar). Organizirana je i edukacija kroz 8 cjelodnevnih seminara na temu mogućnosti iskorištavanja sredstava EU fondova za organizacije civilnog društva, uspostavljen je Volonterski i Info centar za mlade Valpovo. S vanjskim stručnjakom je organizirano i 20 radionica kreativnog izražavanja kroz 6 modula za sve ciljane skupine projekta te je uspostavljena funkcionalna službena stranica Društvenog centra (s podstranicom Info centra za mlade i Volonterskog centra) na kojoj se mogu pronaći svakodnevne zanimljive i korisne informacije vezane za mlade (kroz Info centar), dostupne su i informacije za volontere i organizatore volontiranja, te je uspostavljen službeni kalendar događanja kao platforma na kojoj su objedinjena sva događanja na području Valpovštine.

Ono što je svakako za pohvaliti se jest da se na mjesečnoj razini održavalo najmanje 14 aktivnosti za djecu, mlade i za osobe s invaliditetom, a ponekad su te brojke prešle i preko 20 aktivnosti mjesečno. Također, medijska popraćenost nije nedostajala. 63 medijske objave u lokalnim i regionalnim medijima o realizaciji aktivnosti, šest radijskih emisija i još nekoliko gostovanja najava i pričanja o projektu i aktivnostima te gostovanje u dvije TV emisije STV-a.

Adaptacija i opremanje Društvenog centra Valpovo izvršena je kroz nabavljeni namještaj i opremu potrebnu za održavanje aktivnosti, kao što je računalna oprema, oprema za realizaciju radionica, oprema potrebna za provedbu aktivnosti Info centra za mlade te oprema za aktivnosti Volonterskog centra.

Neki od pokazatelja uspješnosti programa jesu i impozantne brojke. Ukupan broj aktivnosti kroz dvije godine iznosi 452, što radionica, edukacija ili raznih drugih aktivnosti koje su bile besplatne za sve ciljane skupine projekta, a ukupan broj sudionika bio je 527 (mladi 335, djeca 156 i OSI 36). Najviše je bilo aktivnosti za mlade (307 aktivnosti), za djecu (62 aktivnosti) te za osobe s invaliditetom (83).

Kroz rad info centra uspostavljen je Program Info centra za mlade Valpovo koji je dao smjernice da se uspostavi sustav za informiranje mladih na području grada Valpova (ali i šire), osiguraju pravodobne informacije putem web stranice Društvenog centra Valpovo i društvenih mreža (Facebook, Instagram), info pulta i grupnih i individualnih aktivnosti te ostvarivanje suradnje s drugim info centrima u Republici Hrvatskoj. Kroz program Info centra odrađeno je 6 edukacija na kojima su članovi projektnog tima i svi zainteresirani učili o radu s mladima i funkcioniranju Info centara u RH i EU. Kroz rad info centra za mlade izrađeno je 49 informativnih brošura i održano je 7 informativnih predavanja za mlade i nekoliko individualnih savjetovanja.

Kroz rad Volonterskog centra uspostavljen je Program za razvoj volonterstva i uspostavu volonterskog centra Valpovo, čiji je cilj bio poticati vrednovanje volonterskog rada i pridavanje važnosti volonterstvu u rješavanju izazova u Gradu Valpovu. Kroz program je provedeno 14 edukacija za volontere i organizatore volontiranja. Uz edukacije kroz program u sklopu volonterskog centra Valpovo organizirano je 39 edukacija kroz 6 seminara za volontere Karašicke Republike koji su volontirali kroz projekt Društveni centar Valpovo kako bi se kvalificirali za rad s ciljanim skupinama – mladima, djecom i osobama s invaliditetom. Također je kroz rad volonterskog centra organizirano osam volonterskih akcija i uspostavljena je i dodijeljena je nagrada za volontera godine grada Valpova.

Program o pravima osoba s invaliditetom iz sustava socijalne skrbi, mirovinskog i zdravstvenog sustava za cilj je imao poboljšati kvalitetu života osoba s invaliditetom u lokalnoj zajednici polazeći od filozofije inkluzije i oslanjajući se na principe u zajednici utemeljene rehabilitacije, kroz koji je provedeno čak 13 radionica kroz 10 modula.

Program o pravima i zaštiti djece unaprijedio je sustave i osigurao usluge prilagođene djeci, s posebnim naglaskom na djecu u ranjivim situacijama te na eliminaciju svih oblika nasilja nad djecom kao i osiguravanje aktivnog sudjelovanja djece i to kroz 12 provedenih edukacija.

Kroz Program za mlade na području Grada Valpova unaprijedile su se aktivnosti tijela državne uprave, javnih ustanova, jedinice lokalne samouprave a ponajprije organizacija civilnog društva koji svojim djelatnostima i nadležnostima pridonose zadovoljavanju potreba mladih s područja grada i podizanju kvalitete njihova života.

Društveni je centar Valpovo izuzetno pozitivno prihvaćen u gradu Valpovu te se pokazao kao važno mjesto okupljanja sugrađana različite dobi i društvenih skupina. Iako je projekt priveden kraju, Društveni centar Valpovo nastavlja sa svojim radom gdje će i dalje služiti kao platforma organizacijama civilnog društva te svim građanima grada Valpova kako bi mogli komunicirati, učiti, stvarati, biti podržani i rasti.

Udruga se prijavila i ostvarila sredstva iz javnih natječaja grada Belišća i Valpova, Osječko-baranjske županije te po prvi puta Ministarstva kulture i medija.

Ekipa Vaterpolo sekcije Karašicke Republike gostovala je 12.11. na 2. vaterpolo turniru Pirana u organizaciji koprivničkog vaterpolo kluba Pirana osvojivši četvrto mjesto. Osim domaćina, na turnir su pristigle momčadi iz Bjelovara, Đakova, Belišća , Varaždina i Slavonskog Broda.

Nakon brisanja članova zbog neplaćanja članarine, udruga završava godinu 2022. s 84 člana.